text: Iraker får 12 år for at kvæle hustru og brænde liget af 
  25 november 2016 kl. 16.57
  En irakisk mand er blevet idømt fængsel i 12 år, fordi han for godt to år siden kvalte sin ægtefælle i Vejen. 
  Nævninge og juridiske dommere i Esbjerg er enige om sanktionen til 29-årig mand for drab på ægtefælle i Vejen.
  Dommen er afsagt fredag af et nævningeting i Esbjerg. Manden har straks anket til Vestre Landsret.
  I stedet for fængsel ønsker den 29- årige mand at blive dømt til anbringelse på et psykiatrisk hospital, oplyser hans forsvarer.
  Lige siden sin ankomst til Danmark i 2009 har den 29-årige mand været inde i det psykiatriske system, fortæller advokat Mie Sønder Koch.
  I forbindelse med sagen har eksperterne i Retslægerådet udtalt sig om den tiltalte.
  Men de tre læger er ikke enige. Den ene har anbefalet en dom til anbringelse, oplyser Mie Sønder Koch.
  Retten har i øvrigt udvist manden af Danmark, og også denne del af afgørelsen anker han til landsretten.
  I dommen indgår endvidere, at han skal betale i alt 614.000 kroner til de to børn, hvis mor han kvalte.
  Udover drab og usømmelig omgang med lig har nævningetinget fundet den tiltalte skyldig i to tilfælde af brandstiftelse.
  Drabet skete om eftermiddagen 22. oktober 2014. Derefter satte han både ild til liget og til lejligheden på Rolighedsvej i Vejen.
  I stedet for varetægtsfængsling har den 29-årige været anbragt på det psykiatriske sygehus i Middelfart.
  Også her gjorde han sig i juli sidste år skyldig i brandstiftelse på sin stue.
  /ritzau/
  